Source: https://pko.estranky.sk/clanky/media/sud-prikazal-zburat-pko.html
Timestamp: 2019-11-19 19:19:19+00:00
Document Index: 13787420

Matched Legal Cases: ['Súd ', 'Súd ', 'Súd ', 'Súd ', 'súd ', 'súd ', 'Súd ']

Zachráňme PKO - patrí kultúre a občanom! - Médiá - Súd prikázal zbúrať PKO
Úvod » Médiá » Súd prikázal zbúrať PKO
Súd prikázal zbúrať PKO
http://bratislava.sme.sk/c/6169100/sud-prikazal-zburat-pko.html
AKTUALIZOVANÁ o 10:20
Sud káže mestu plniť sľub Henbury, hoci ho dal len bývalý primátor bez súhlasu poslancov.
BRATISLAVA. Kým mnohé pojednávania na súde trvajú dlhé roky, proces v jednej z najzávažnejších bratislavských káuz sa skončil na Okresnom súde Bratislava I expresne - po mesiaci.
Pravdu vraj má Henbury
jún 2005 – mestskí poslanci predali pozemky pod PKO;
jún 2006 – mesto a Henbury uzavrelo zmluvu o spolupráci pri búraní;
november 2006 – mesto požiadalo o búracie povolenie
marec 2007– Staré Mesto povolenie vydalo
apríl 2009 – Henbury začalo búrať, aby mesto prinútilo k predĺženiu povolenia
december 2010 – Ďurkovský vypratal a vydal PKO Henbury Development
február 2011 – Primátor Ftáčnik požiadal o vrátenie budovy PKO
jún 2011 – Henbury podalo na mesto žalobu, aby budovu zbúralo
november 2011 – začal sa súdny spor, v rovnaký deň Henbury vrátilo zdevastované PKO mestu
Začiatkom novembra sa právnik Henbury Development súdu posťažoval, že mesto stále nezbúralo budovu PKO, ktorá je na jeho pozemkoch, hoci mu to sľúbilo.
Právnička mesta vtedy chýbala, lebo si mesto myslelo, že rokujú o mimosúdnej dohode. Včera súdu povedala, že mesto PKO nemôže zbúrať, lebo to poslanci neodobrili. A onedlho zaznel rozsudok.
Rozhodovala sudkyňa Gabriela Buľubášová, ktorú v roku 2009 odvolali z čela súdu pre lístok sudkyni Marte Laukovej s príkazom prepustiť trestanca.
Sudkyňa v spore o PKO uznala argumenty Henbury Development, že poslanci predajom pozemkov odsúdili PKO na zánik.
„Mesto schválilo predaj s cieľom realizácie projektu, ktorého súčasťou bolo aj zbúranie objektov,“ konštatovala. Mesto síce predalo pozemky, nepredalo však budovu PKO.
Vtedajší aj dnešný poslanec Ján Budaj tvrdí, že búranie PKO nikdy poslanci neodsúhlasili.
Súd poslancov – svedkov nevolal. Bolo treba rýchlo rozhodnúť, keďže búracie povolenie, ktoré vybavil exprimátor Andrej Ďurkovský (vtedy KDH) je platné len do konca roka.
Aj právnik Henbury pritom priznal, že vyslovený súhlas zastupiteľstva neexistuje a že po pozemkoch mali rokovať aj o kúpe PKO.
Sudkyňa ale podotkla, že búracie povolenie je platné a vybavovalo ho samo mesto. Rozsudok v zásade znamená, že ak niekto chce zbúrať svoj dom a neskôr si to rozmyslí, už to nemôže zastaviť, lebo povolenie platí.
Sudkyňa podľa Budaja ignorovala, že Ďurkovský pri predaji pozemkov porušoval zákony. „Ako môže dať súd za pravdu nezákonnému postupu?“ čudoval sa Budaj.
Mesto sa odvolá
Magistrát si počká na presné odôvodnenie rozsuku. "Proti dnešnému rozhodnutiu bratislavského Okresného súdu I. v otázke búrania PKO sa odvolá," napísal jeho hovorca Ľubomír Andrassy.
"Podľa doterajších odborných stanovísk, ktoré má vedenie mesta k dispozícii, poslanci bratislavského zastupiteľstva žiadnym uznesením nedali výslovný súhlas na búranie PKO. Schválenie predaja pozemkov bývalým zastupiteľstvom, na ktorých stojí budova PKO, totiž neznamenal automaticky súhlas s búraním," zopakoval argumenty.
"Primátor Andrej Ďurkovský nemal právo podpísať v mene mesta zmluvu o spolupráci, ktorou dal vlastníkovi pozemku právo búrať objekt PKO," podotkol. Zmluvu pritom dnes sudkyňa označila za platnú.
"Ja verím, že odvolací súd prehodnotí tento postoj, pretože na nezákonnom postupe nie je možné nastoliť právo," vyhlásil nezávislý mestský poslanec Ján Budaj.
Aktivisti sú sklamaní
Na pojednávaní bola aj dlhoročná aktivistka za zachovanie PKO, Ľubica Trubíniová. Po vyhlásení rozsudku bola poriadne sklamaná. "My ako občania napriek dnešnej, nie dobrej situácii v súdnictve, naozaj veríme, že stále existujú sudcovia, ktorí rozhodujú nestranne a spravodlivo. Na tomto konaní ma zarazila jeho rýchlosť,“ krútila hlavou.
"Nečakala som, že pani sudkyňa sa tak rýchlo vysporiada s tou podstatou sporu a to je pokútne a netransparentné nakladanie s majetkom mesta," dodala.
Prekvapilo ju aj to, že sudkyňa nedala dosť času mestu, aby si našlo právnickú kanceláriu na zastupovanie v spore so silným developerom. Sudkyňa odmietla pojednávanie odročiť pre to, že mesto vypísalo konkurz.
"Pokiaľ mesto rokuje so žalobcom o mimosúdnom vyrovnaní, je prirodzené a logické, že si zároveň s tým bude hľadať nového právnika," myslí si Trubíniová.
Vopred rozhodnuté?
Výsledok sporu sa dal predvídať skôr, než zaznel rozsudok. Sudkyňa sa totiž právničky mesta opýtala, že či mesto vopred rátalo s prehrou. Vyložila si tak informácie v materiáli o PKO, o ktorom rokovalo v októbri mestské zastupiteľstvo. Právnička odpovedala, že v materiáli o situácii PKO pre poslancov uviedli všetky možné alternatívy, ako má spor skončiť.
Právnik Henbury Development, ktorého kancelária inak sídli v River Parku, patriacom J&T, mal zase na právničku mesta jedinú otázku: "Budete rešpektovať rozsudok?".
Viac o prvom pojednávaní si prečítajte tu: Súd o PKO sa začal bez mesta
pondelok 5. 12. 2011 14:38 | Martina Hilbertová
PKO obkľúčili autá, kultúra sa sem zatiaľ nevracia
Ďurkovskému hrozí pre PKO strata imunity
Henbury: PKO zbúrame ešte tento rok
+ Do PKO sa dá vojsť cez okno, pribudli tu plesne